શીર્ષક: ગ્રાઉન્ડ રિપોર્ટ : છારાનગરની વ્યથા : 'છારા છીએ એટલે માણસ મટી જઈએ? '\nકાલ્પનિક લેખનું ઉપરનું શીર્ષક જોતાં, લેખની કલ્પના કરો.\n
પોલીસકર્મીની બાજુમાં ઉભેલા કાકાએ ચેતવ્યો, 'છારાનગર જાવ છો તો સંભાળીને જજો. મોબાઇલ, પાકીટ ખાસ સંભાળજો.'

એ વાયકાઓની વાસ્તવિક્તા તપાસવા બીબીસી છારાનગર પહોંચ્યું હતું. 

ગુજરાતની વિમુક્ત જનજાતિ છારા કોમનાં અંદાજે 17,000 લોકો અહીં વસવાટ કરે છે.

વિચરતી છારા કોમનાં લોકોનાં પુનર્વસન માટે ક્રિમિનલ ટ્રાઇબ્ઝ એક્ટ-1871ની જોગવાઈ હેઠળ અંગ્રેજોએ આ વિસ્તારની રચના કરી હતી.

કુબેરનગર ક્રૉસિંગથી પ્રવેશો એટલે છારાનગર અમદાવાદની કોઈ સામાન્ય ચાલ કે ગરીબોની વસતિ જેવો વિસ્તાર જ લાગે. 

જો પહેલાંથી જાણ ના હોય તો ભાગ્યે જ કોઈ કળી શકે કે શહેરભરમાં છારાનગરનો જે વિસ્તાર ચર્ચિત છે, એ આ જ છે. 

'દારૂ ચાહીએ?'

છારાનગરની કુખ્યાતિનો અનુભવ પ્રવેશતાં જ થઈ ગયો. એક વ્યક્તિએ સીધું જ પૂછ્યું, 'દારૂ ચાહીએ? વ્હિસ્કી, રમ, સ્કૉચ. કૌનસી ચાહીએ?'

છારાનગર વિશે સાંભળેલી વાતો અને વાયકાઓ વાસ્તવિક બની રહી હતી અને અમે છારાનગરની અંદર પ્રવેશી રહ્યા હતા.  

હજુ એક મહિના પહેલાં જ છારાનગર પર પોલીસના કથિત દરોડા પાડ્યા હતા,  જેમાં 29 લોકોની ધરપકડ કરવામાં આવી હતી. 

એ ઘર્ષણમાં કેટલાય વાહનોને પણ નુકસાન પહોંચ્યું હતું. 

તમે આ વાંચ્યું કે નહીં?

લોકોને પૂછ્યું કે 'છારાનગર અંગે વિસ્તૃતમાં માહિતી કોણ આપી શકે?' જવાબ મળ્યો 'લાઇબ્રેરી જતાં રહો.'

છારાનગરના પ્રવેશદ્વારથી લગભગ 100 પગલાં ભરતા જ બે માળનું એક મકાન આવે છે. લાઇબ્રેરી કહો કે 'કૉમ્યુનિટી સેન્ટર' કહો, છારાનગરનું સૌથી મહત્ત્વનું મકાન એ જ. 

લાઇબ્રેરીમાં પ્રવેશતાં જ અમને આતિશ ઇન્દ્રેકર છારા મળ્યા. આતિશ નાટ્યકાર છે અને છારા સમુદાયના પ્રશ્નોને નાટ્યકળા મારફતે ઉજાગર કરતા 'બુધન થિયેટર' સાથે સંકળાયેલા છે. 

26 જૂલાઈની રાતે અહીં પડેલા પોલીસ દરોડામાં 29 લોકોની ધરપકડ કરવામાં આવી એમાં આતિશનો પણ સમાવેશ થતો હતો. 

'સંડાસના નળમાંથી મેં પાણી પીધું'

એ રાતને યાદ કરતા આતિશ જણાવે છે, ''એ વખતે હું ઘરે ટીવી જોઈ રહ્યો હતો. રાતના કંઈક સાડાબાર વાગ્યા હશે અને છારાનગર પર પોલીસના દરોડા પડ્યા. મેં બહાર આવીને જોયું તો પોલીસ વાહનો તોડી રહી હતી. ઘરો પર પથ્થરમારો કરી રહી હતી.'' 

''મેં પોલીસને પૂછ્યું, 'આવું કેમ કરો છો?' એટલું પૂછ્યું અને બસ પોલીસ મારા પર તૂટી પડી. મારો ઝભ્ભો ફાડી નાખ્યો અને મારા પર લાકડીઓ વરસાવવા લાગી.'' 

''હું સતત પૂછી રહ્યો હતો કે 'મારો વાંક શું છે?' અને પોલીસ સતત મને મારી રહી હતી. એમના મોઢે એક જ વાક્ય રમતું હતું, 'તારી બધી જ...